**ZMLUVA O DIELO**

**uzavretá podľa ust. § 536 a násl. Obchodného zákonníka**

**Číslo zmluvy objednávateľa:**

**Čl. I. ZMLUVNÉ STRANY**

**Objednávateľ:**

**Mesto Žilina**

Sídlo: Námestie obetí komunizmu 1, 011 31 Žilina

Zástupca vo veciach zmluvných : Mgr. Peter Fiabane

IČO: 00321796

DIČ: 2021339474

Bankové spojenie:Prima banka Slovensko, a.s.

IBAN: SK37 5600 0000 0003 3035 3001

SWIFT: KOMASK2X

Kontaktný email: .......................................

**Zhotoviteľ:**

**......................**

**S**ídlo:

Zástupca vo veciach zmluvných:

IČO:

IČ DPH:
OR:

Bankové spojenie:

IBAN:

SWIFT:

Kontaktný email: .......................................

**Čl. II. PREAMBULA**

Zmluvné strany sa zaväzujú zaistiť všetkými možnými prostriedkami, aby nedochádzalo ku korupčným konaniam v rámci obchodných vzťahov. Zmluvné strany prehlasujú, že zastávajú prístup nulovej tolerancie ku korupcii na všetkých úrovniach a  vyžadujú od svojich vlastných zamestnancov a zmluvných partnerov konanie v súlade s protikorupčnými zákonmi.

# Čl. III. PREDMET ZMLUVY

Predmetom tejto zmluvy je záväzok zhotoviteľa vykonať pre objednávateľa dielo „**Obnova mestského divadla: Výmena spoločných rozvodov SV Horný Val 3, Žilina.**

Dielo sa realizuje v rámci schválenej žiadosti o dotáciu z rozpočtu MF SR na rok 2018 na **účel: Rekonštrukcia ležatého rozvodu vody v Mestskom divadle v Žiline, na kapitálové výdavky, číslo: MF/014953/2018-442.**

Dielo predstavuje súhrn celkových prác potrebných **Výmena spoločných rozvodov SV v Mestskom divadle Horný Val 3, Žilina**

Objednávateľ sa zaväzuje riadne dokončené dielo prevziať, zaplatiť zhotoviteľovi zmluvnú cenu diela spôsobom dohodnutým v tejto zmluve a poskytnúť zhotoviteľovi spolupôsobenie potrebné pre plnenie záväzkov podľa tejto zmluvy.

Obnova mestského divadla v Žiline, v profesií zdravotechnika spočíva vo výmene ležatých rozvodov studenej pitnej vody. Nové trasy potrubí budú uložené pod stropom suterénu.

**A. Výmena potrubia vodovodu:**

Výmena ležatého rozvodu studenej pitnej vody. Pre výmenu ležatých rozvodov studenej pitnej vody sa potrubie z dôvodu napojenia požiarnych hydrantov zrealizuje z potrubí z ušľachtilej ocele CrNiMo-oceľ tr.1.4401(DIN EN 10088). Potrubie bude spájané lisovaním pomocou lisovacích spojok a T- Kusov. Oddelenie úsekov napojenia požiarnej a pitnej vody sa zrealizuje oddeľovacou armatúrou (spätnými klapkami) proti spätnému prietoku. Požiarne hydranty a ich napojenie na rozvod pitnej vody sa ponechajú.

**B. Rozhranie výmeny rozvodov:** pre studenú vodu sa vymení ležatý rozvod od hlavnej uzatvárajúcej armatúry pri vstupe studenej pitnej vody do objektu.

Na pätu každého stúpacieho potrubia sa osadí nový guľový uzatvárací kohút OVENTROP OPTIBAL TW s vypúšťaním. Kohút je určený pre potrubia pitnej vody použiteľný do teploty 90 °C pri tlaku 1,0 MPa. Kohút je plnoprietočný, teleso je z bronzu, guľa na uzatváranie je pochrómovaná mosadz bez kompresného priestoru, zadný priestor gule je preplachovaný. Vypúšťanie je zabezpečené obojstranným vypúšťaním. Kohút svojou konštrukciou predchádza vzniku a šíreniu baktérie Legionella.

**C. Rozvody vnútorného vodovodu:** je potrebné chrániť proti orosovaniu a tepelným stratám tepelnoizolačnými trubicami TUBOLIT / MIRELON. Izolácia ležatého rozvodu bude izolovaná izoláciou z minerálnych vlákien NOBASIL KPS 041 ALuR so samolepiacim spojom a hliníkovou fóliou.

Ležaté potrubia studenej pitnej vody sa zaizolujú izoláciou hrúbky min 20mm, alternatívne gumový granulát.

**D. Práce po skočené montáže:**

Po skončení montáže sa musí vnútorný vodovod ešte pred napojením na verejný vodovod prezrieť a tlakovo odskúšať. O prehliadke a tlakovej skúške sa vypracuje zápis. K prehliadke sa pripravia potrubia a armatúry bez tepelnej izolácie, s nezakrytými drážkami a kanálmi. Pred tlakovou skúškou je treba všetky úseky vnútorného vodovodu prepláchnuť zdravotne nezávadnou vodou a súčasne sa musí na najnižšom mieste odkaliť. Tlaková skúška sa robí pitnou vodou 1,5 – násobkom prevádzkového tlaku.

Tlaková skúška bude zrealizovaná len na nových rozvodov.

Tlaková skúška sa prevádza za nasledujúcich podmienok:

Skúšobný tlak : min. 0,6 MPa /6 bar/

Začiatok skúšky: min. 1 hod. po odvzdušnení a dotlakovaní systému

Trvanie skúšky: 60 min.

Max. pokles: 0,05 MPa /0,5 bar/

Skúšobný pretlak nesmie klesnúť počas skúšky viac ako o 0,05 MPa. Na potrubí nesmie byť behom skúšky zistený žiadny únik vody. Pred odovzdaním do užívania sa musí vnútorný vodovod prepláchnuť vodou. Prepláchnutie sa bude opakovať najmenej tri krát. Voda sa bude vypúšťať najvzdialenejšími výtokmi, ale prepláchnuť sa musia všetky úseky vnútorného vodovodu.

**Rozsah diela, jeho kvalita a konštrukčné riešenie je určené**:

* Špecifikáciami a množstvami stavebných prác uvedenými v rozpočte, ktorý je prílohou tejto zmluvy,
* Platnými technickými normami STN a EN.

**1.** Zhotoviteľ vyhlasuje, že mu je známy rozsah prác a výkonov vyžadovaných touto zmluvou o dielo a  že sú mu známe všetky podstatné okolnosti na riadne a včasné vykonanie diela tak, ako bolo možné pri vynaložení primeranej odbornej starostlivosti zistiť a predpokladať z obsahu uvedených podkladov v čase predloženia súťažnej ponuky zhotoviteľa.

**2.** Súčasťou záväzku zhotoviteľa je aj vykonanie predpísaných skúšok kvality a funkčnosti diela a odovzdanie dokladov o zhotovení diela (napríklad atesty, certifikáty, potvrdenia o zhode, projekt skutočného vyhotovenia, geodetické zameranie stavby, geometrický plán overený na katastrálnom úrade, hygienické rozbory vody, tlakové skúšky vody, kanalizácie a ÚK, revízne správy elektroinštalácie a bleskozvodov atď.) potrebných k odovzdaniu hotového diela.

**3**. Zhotoviteľ zhotoví dielo na vlastný náklad, vo vlastnom mene, na vlastnú zodpovednosť a na vlastné a nebezpečenstvo, s odbornou starostlivosťou, v súlade s vyjadreniami dotknutých organizácií a subjektov, v súlade s platnými právnymi predpismi a záväznými technickými normami (STN a EN).

**4.** Veci pre zhotovenie diela, včítane subdodávok zabezpečuje zhotoviteľ, ak sa zmluvné strany osobitne nedohodnú inak. Zhotoviteľ sa zaväzuje, že v zmluvách uzatvorených so svojimi jednotlivými subdodávateľmi nebude dohodnutá tzv. výhrada vlastníctva, teda také ustanovenie, ktoré by stanovovalo, že zhotovované dielo alebo akákoľvek jeho časť je až do úplného zaplatenia ceny za dielo vo vlastníctve subdodávateľa. Dielo musí vždy priamo prechádzať do vlastníctva objednávateľa podľa tejto zmluvy o dielo.

**5.** Zhotoviteľ sa zaväzuje odovzdať dielo naraz po jeho dokončení.

**6.** Objednávateľ sa zaväzuje riadne dokončené dielo prevziať, zaplatiť zhotoviteľovi zmluvnú cenu diela spôsobom dohodnutým v tejto zmluve a poskytnúť zhotoviteľovi spolupôsobenie potrebné pre plnenie záväzkov podľa tejto zmluvy.

**7.** Zmeny rozsahu, kvality, technických parametrov diela je možné vykonať len po vzájomnej písomnej dohode zmluvných strán. Súčasne s dohodou o zmene diela môže byť dohodnutá zmena ceny diela (opodstatnené naviac práce alebo menej práce), v odôvodnených prípadoch aj úprava termínov plnenia. Všetky uvedené zmeny musia byť realizované formou dodatku k zmluve.

**Čl. IV. ČAS PLNENIA**

1. Zhotoviteľ sa zaväzuje zhotoviť dielo v lehote *60* kalendárnych dní odo dňa odovzdania a prevzatia priestoru určeného na rekonštrukciu v Mestskom divadle v Žiline. Ku dňu odovzdania priestoru zhotoviteľ spracuje harmonogram (na týždňovej báze) a predloží ho objednávateľovi na schválenie. Objednávateľ si vyhradzuje právo vyznačiť do harmonogramu záväzné zmluvné míľniky (maximálne 2).
2. Objednávateľ odovzdá priestor určeného na rekonštrukciu v Mestskom divadle v Žiline a zhotoviteľ ho prevezme v termíne: do 3 dní odo dňa nadobudnutia účinnosti tejto zmluvy.
3. Zhotoviteľ zaháji rekonštrukčné práce dňom odovzdania a prevzatia priestoru určeného na rekonštrukciu v Mestskom divadle v Žiline .
4. Zhotoviteľ vyprázdni priestor určeného na rekonštrukciu v Mestskom divadle v Žiline: do 3 dní od dňa odovzdania dokončeného diela.
5. Objednávateľ nie je povinný zhotoviteľa na dodržanie vyššie uvedených termínov upozorňovať. Nedodržaním zmluvného míľnika prípadne konečného termínu realizácie diela dochádza k omeškaniu zhotoviteľa so všetkými dôsledkami podľa ustanovení Obchodného zákonníka a tejto zmluvy.
6. Objednávateľ sa zaväzuje k začatiu realizácie rekonštrukcie odovzdať zhotoviteľovi špecifikácie s množstvami stavebných prác uvedenými v rozpočte, ktorý je prílohou tejto zmluvy a to v tlačenej forme potrebnú pre začatie a plynulé pokračovanie rekonštrukcie.
7. Kompletným dokončením celého diela je stav, kedy došlo k odovzdaniu a prevzatiu diela bez závad a nedokončených prác, t.j. až po podpísaní protokolu o odovzdaní a prevzatí diela zmluvnými stranami bez závad a nedokončených prác. Pokiaľ bude zistené, že odovzdávané dielo má vady alebo nedorobky (aj také, ktoré nebránia užívaniu), môže ho objednávateľ odmietnuť prevziať. V prípade prevzatia diela so závadami a nedokončenými prácami sa za kompletné dokončenie celého diela považuje stav, kedy boli tieto odstránené, čo bolo oboma zmluvnými stranami potvrdené.

**Čl. V. Cena**

1. Zhotoviteľ vykoná všetky práce a dodávky potrebné pre realizáciu celého diela v rozsahu určenom pri uzavretí tejto zmluvy na svoje náklady a nebezpečenstvo, vrátane odstránenia všetkých vád a nedorobkov, za dohodnutú cenu ............... Eur bez DPH, .....................Eur s DPH (slovom:........................... eur). Cena je stanovená dohodou zmluvných strán v súlade so zákonom č. 18/1996 Z.z. o cenách v platnom znení.
2. Akékoľvek zmeny ceny diela v dôsledku naviac práce, prípadne zmeny predmetu zmluvy musia byť písomne odsúhlasené oboma zmluvnými stranami formou dodatku k tejto zmluve. Prípadné dodatočne zistené dielčie chyby, prípadné omyly zhotoviteľa v kalkulácii ceny diela nedávajú zhotoviteľovi právo na zmenu dohodnutej pevnej ceny.
3. V dohodnutej pevnej cene za dielo sú obsiahnuté všetky výkony a vedľajšie výkony, ktoré patria k dodávke výkonov týkajúcich sa celého diela zhotovovaného k úplnému a riadnemu dokončeniu diela. K výkonom zhotoviteľa hradeným dojednanou celkovou pevnou cenou v čl.V. odst. 1 tejto zmluvy patria najmä (nie však výlučne):
	1. Prípravné práce, prístupová komunikácia, revízie a prehliadky zariadení, ktoré sú nutné k uskutočneniu vlastného výkonu zhotoviteľa.
	2. Udržiavanie prístupových komunikácii, čistenie priľahlých verejných komunikácii a priestorov znečistených rekonštrukciu. Eliminovanie prašnosti vhodnými opatreniami.
	3. Odstránenie a likvidácia všetkých odpadových materiálov na skládkach na tento účel určených, vrátane doloženia dokladov o ich uložení, vyčistenie rekonštruovaného priestoru Mestského divadla.
	4. Zhotoviteľ je povinný obstarať a to i od svojich poddodávateľov všetky dokumenty skutočného vyhotovenia, prípadne certifikáty, atesty, revízie, návody na obsluhu, súhlasy a iné listiny potrebné k odovzdaniu ukončeného diela.
	5. Náklady spojené s prácou koordinátora bezpečnosti a ochrany zdravia pri práci (ďalej len BOZP) a koordinátora dokumentácie BOZP vrátane vypracovania plánu bezpečnosti a ochrany zdravia pri práci v zmysle nariadenia vlády SR č. 396/2006 Z. z. o minimálnych bezpečnostných a zdravotných požiadavkách pre rekonštrukčné práce v platnom znení.
	6. Zhotoviteľ je povinný zabezpečiť na svoje náklady všetky skúšky akosti od zhotovovaných konštrukcií a to aj v priebehu realizácie diela.
4. Zhotoviteľ sa zaväzuje, že pre objednávateľa v prípade potreby na základe jeho žiadosti vykoná naviac práce v rozsahu do 14,99% z ceny diela bez DPH, a to aj práce, ktoré nie sú predmetom zmluvy, ale sú nevyhnutné pre riadne dokončenie diela. Zhotoviteľ naviac práce vykoná bez zbytočného odkladu (po žiadosti objednávateľa). Naviac práce, ktoré prekračujú rozsah stanovený v tomto bode musia byť samostatne obstarané.
5. Termín vykonania diela podľa čl. IV bod 1 tejto zmluvy sa predĺži o dobu potrebnú na vykonanie naviac prác len vtedy, ak o to zhotoviteľ písomne požiada objednávateľa do 3 dní od zápisu žiadosti objednávateľa o vykonanie naviac prác. Žiadosť o naviac práce objednávateľ vykoná odoslaním emailu na emailovú adresu zhotoviteľa uvedenú v tejto zmluve. Lehota, o ktorú sa predĺži termín zhotovenia diela, bude určená rovnakým pomerom k základnému termínu vykonania diela (uvedenému v čl. IV bod 1), ako pomer ceny naviac práce k zmluvnej cene o dielo (čl. V, bod 1). V prípade, že vykonanie naviac prác si z hľadiska technologických postupov vyžaduje dlhšiu lehotu vykonania, a v prípade, že táto priamo ovplyvňuje termín vykonania diela a práce vykonávané naviac sú podstatné a určujúce v harmonograme realizácie prác (čl. IV bod 1), termín vykonania diela v súvislosti s realizáciou naviac prác sa určí na základe dohody objednávateľa a zhotoviteľa. Pokiaľ k dohode medzi stranami nedôjde, termín podľa čl. IV bod 1 bude predĺžený o lehotu primeranú s ohľadom na náročnosť postupov vykonávania prác. Primeraná lehota bude objednávateľom oznámená zhotoviteľovi.
6. Cena za naviac práce bude vyčíslená jednotkovou cenou podľa zmluvy o dielo a jej príloh. V prípade, že zmluva o dielo alebo jej prílohy neobsahujú jednotkovú cenu za naviac prácu, jednotková cena naviac práce bude stanovená maximálne do výšky cenníka Cenkros aktuálneho ku dňu prác naviac. Zhotoviteľ takto spracovaný návrh cenovej ponuky na vykonanie naviac prác predloží objednávateľovi na schválenie bez zbytočného odkladu.
7. Na stanovenú cenu naviac práce musí byť medzi oboma zmluvnými stranami vyhotovený dodatok k zmluve o dielo a cena naviac práce bude potom súčasťou faktúry podľa čl. VI bod 1.

**Čl. VI. Platobné podmienky**

1. Cenu diela zaplatí objednávateľ zhotoviteľovi na základe faktúry vystavenej po podpísaní preberacieho protokolu o odovzdaní diela obidvomi zmluvnými stranami. Splatnosť faktúry je do 30 dní odo dňa doručenia faktúry objednávateľovi. Faktúra vystavená zhotoviteľom musí obsahovať náležitosti podľa právnych a účtovných predpisov a číslo tejto zmluvy. V prípade. Ak faktúra nebude spĺňať náležitosti podľa právnych a účtovných predpisov, je objednávateľ oprávnený takúto faktúru zhotoviteľovi vrátiť, pričom lehota splatnosti v takomto prípade neplynie. Po doručení opravenej faktúry začína plynúť nová lehota splatnosti 30 dní od jej doručenia. Právo zhotoviteľa na fakturáciu vzniká až po odsúhlasení a podpísaní súpisu vykonaných prác a dodávok objednávateľom, ktorý musí tvoriť prílohu faktúry. Prílohou faktúry musia byť príslušné certifikáty a prehlásenia o zhode.

**Čl. VII. Záručná doba a zodpovednosť za vady**

1. Zhotoviteľ poskytuje na dielo záručnú dobu 60 mesiacov. Záručná doba začína plynúť odo dňa odovzdania a prevzatia diela bez vád a nedorobkov. V prípade, že objednávateľ prevezme dielo s vadami a nedorobkami, záručná doba na vady a nedorobky, ktoré boli zistené pri preberaní diela začína plynúť odo dňa odstránenia takto zistenej vady a nedorobku. Záručná doba na odstránenú vadu sa predlžuje o dobu od uplatnenia reklamácie do odstránenia vady Záručná doba však neplynie v čase, počas ktorého objednávateľ nemohol dielo užívať pre vady diela, za ktoré zodpovedá zhotoviteľ. Plynutie záručnej doby sa preruší dňom uplatnenia práva objednávateľa na odstránenie vád (dňom doručenia reklamácie).
2. Dielo má vady v prípade, ak vykonanie diela nezodpovedá výsledku určenému v zmluve. Vadou sa rozumie najmä odchýlka v kvalite, rozsahu a parametroch diela stanovených v tejto zmluve. Nedorobkom sa rozumie aj nedokončená práca oproti špecifikáciám a množstvám stavebných prác uvedenými v rozpočte, ktorý je prílohou tejto zmluvy, ktorá je zistená pri odovzdaní a prevzatí diela.
3. Zhotoviteľ nesie záruky za kvalitu dodávok prác a výrobkov jeho poddodávateľov.
4. Objednávateľ má pri vadnom plnení nároky z vád, vyplývajúce z § 564 zákona č. 513/1991 Zb. Obchodný zákonník. Za podstatné porušenie zmluvy sa považuje, ak strana porušujúca zmluvu vedela v čase uzavretia zmluvy alebo v tomto čase bolo rozumné predvídať s prihliadnutím na účel zmluvy, ktorý vyplynul z jej obsahu alebo z okolností, za ktorých bola zmluva uzavretá, že druhá strana nebude mať záujem na plnení povinností pri takom porušení zmluvy. Za podstatné porušenie zmluvy podľa predchádzajúcej vety sa považuje najmä vyhotovenie diela v rozpore s touto zmluvou, právnymi predpismi alebo rozhodnutiami orgánov verejnej správy.
5. Oznámenie vád (reklamácia) musí byť vykonané písomne, alebo mailom s dodatočným písomným zaslaním reklamácie poštou, inak je neplatné. Pri zjavných vadách postačí oznámenie vád v protokole o odovzdaní a prevzatí diela. Oznámenie musí obsahovať označenie vady, miesta, kde sa vada nachádza a popis ako sa vada prejavuje:
6. zjavné vady

t.j. vady , ktoré objednávateľ zistil, resp. mohol zistiť odbornou prehliadkou pri preberaní diela, musia byť reklamované zapísaním v zápise o odovzdaní a prevzatí diela. V prípade, že objednávateľ žiada ich odstránenie opravou, uvedú sa v zápise, vrátane dohodnutých termínov ich odstránenia, inak právo objednávateľa na ich bezplatné odstránenie zaniká. Pokiaľ nedôjde medzi zmluvnými stranami k dohode o termíne odstránenia vady, je zhotoviteľ povinný odstrániť vadu v primeranej lehote, ktorú určí objednávateľ.

V prípade, že zhotoviteľ neodstráni zjavnú vadu alebo nedorobok v dohodnutom termíne, objednávateľ si vyhradzuje právo dať odstrániť túto vadu alebo nedorobok tretej osobe na náklady zhotoviteľa a náklady vynaložené na odstránenie reklamovanej vady refakturovať zhotoviteľovi.

1. skryté vady

t.j. vady, ktoré objednávateľ nemohol zistiť pri prevzatí diela a vyskytnú sa v záručnej dobe, je objednávateľ povinný reklamovať u zhotoviteľa. V prípade, že objednávateľ žiada odstránenie vád, je zhotoviteľ povinný tieto vady bezplatne odstrániť. Zhotoviteľ je povinný na reklamáciu reagovať do 3 pracovných dní po jej obdŕžaní a dohodnúť s objednávateľom a podľa okolností aj s projektantom spôsob a primeranú lehotu odstránenia vady. Pokiaľ nedôjde medzi zmluvnými stranami k dohode o termíne odstránenia vady, je zhotoviteľ povinný vadu odstrániť v primeranej lehote, ktorú určí objednávateľ. Havarijné stavy je povinný zhotoviteľ odstrániť bezodkladne po ich nahlásení objednávateľom.

1. Reklamácia sa považuje za uplatnenú dňom jej doručenia zhotoviteľovi**.** O odstránení vady bude spísaný záznam, v ktorom sa uvedie spôsob odstránenia vady a termín jej odstránenia.

**Čl. VIII. Podmienky zhotovenia diela.**

1. Objednávateľ sa zaväzuje odovzdať zhotoviteľovi priestor určeného na rekonštrukciu v Mestskom divadle v Žiline pre vykonávanie prác zápisnične.
2. BOZP, ostrahu a protipožiarne opatrenia na odovzdanom stavenisku zabezpečuje na svoje náklady a vo svojej réžii zhotoviteľ.
3. Technický dozor objednávateľa bude vykonávať v priestore Mestského divadla zástupca objednávateľa, ktorý sleduje, či sa práce vykonávajú podľa špecifikácií a množstva stavebných prác uvedenými v rozpočte, ktorý je prílohou tejto zmluvy, podľa dohodnutých podmienok, technických noriem, právnych predpisov a v súlade s rozhodnutiami verejnoprávnych orgánov. Na nedostatky zistené v priebehu prác bude upozorňovať emailom /ivana.stillerova@zilina.sk/, a to bez omeškania.
4. Objednávateľ je oprávnený kontrolovať vykonávanie diela. Zhotoviteľ zabezpečí účasť svojich pracovníkov na preverovaní svojich dodávok a prác, ktoré vykonáva objednávateľ sám alebo prostredníctvom stavebného dozoru. Ak objednávateľ zistí, že zhotoviteľ vykonáva dielo v rozpore so svojimi povinnosťami, je objednávateľ oprávnený dožadovať sa toho, aby zhotoviteľ odstránil vady vzniknuté vadným vykonávaním a dielo vykonával riadnym spôsobom. Za týmto účelom je objednávateľ oprávnený nariadiť zhotoviteľovi prerušenie ďalších prác až do odstránenia vytýkaných vád. Na odstránenie vytýkaných vád určí objednávateľ zhotoviteľovi primeranú lehotu, počas ktorej je zhotoviteľ oprávnený realizovať len práce, týkajúce sa odstránenia vytýkaných vád. Ak zhotoviteľ diela neodstráni vytýkané vady v lehote určenej objednávateľom, je objednávateľ oprávnený odstúpiť od zmluvy. Pre odstránenie pochybností sa zmluvné strany dohodli, že určenie lehoty na odstránenie vytýkaných vád podľa tohto bodu nemá vplyv na termín odovzdania diela a ani na termíny stanovené v harmonograme.
5. Ak sa objednávateľ na preverenie prác v stanovenej lehote nedostaví, je v prípade nároku zhotoviteľa povinný znášať náklady dodatočného odkrytia, ak také odkrytie požaduje. To neplatí, ak sa dodatočným odkrytím preukážu nesprávne vykonané práce.
6. K odovzdaniu a prevzatiu dokončeného diela pripraví zhotoviteľ všetky doklady osvedčujúce dodržanie kvality diela a  doklady potrebné pre užívanie diela.
7. Ak sa objednávateľ a zhotoviteľ nedohodnú na niečom inom, spisuje sa zápisnica o odovzdaní prevzatí diela, ktorá obsahuje najmä: zhodnotenie akosti vykonaných prác, súpis zistených vád a nedorobkov, dohodu o opatreniach a lehotách na ich odstránenie, prípadne dohodu o zľave z odplaty alebo o iných právach zo zodpovednosti za vady, ako aj vyhlásenie objednávateľa, že odovzdanú dodávku preberá. Ak objednávateľ odmieta dielo prevziať, spíšu obe strany zápisnicu, v ktorej uvedú svoje stanoviská a ich odôvodnenie.
8. Drobné odchýlky od projektu, ktoré nemenia technické riešenie, ani nemenia hodnotu diela, nie sú vadou, za predpokladu, že boli vopred dohodnuté zmluvnými stranami aspoň súhlasným zápisom.
9. Zhotoviteľ bude objednávateľa priebežne informovať o stave rozpracovaného diela na kontrolných stretnutiach rekonštrukcie.
10. Zhotoviteľ nesie zodpovednosť za škody na zhotovovanej veci, až do okamihu odovzdania a prevzatia diela. Vlastníkom diela je po dobu zhotovovania objednávateľ. Počas vykonávania diela zhotoviteľ zodpovedá za ním spôsobené škody vzniknuté jeho činnosťou ako aj činnosťou jeho poddodávateľov na objednávateľovej nehnuteľnosti, jej vybavení a okolitých priestoroch prípadne nehnuteľnostiach dotknutých rekonštrukciu. Po zistení škody je zhotoviteľ povinný uviesť vec alebo zariadenie do pôvodného stavu.
11. Zhotoviteľ je povinný na realizáciu diela zaradiť len pracovníkov odborne spôsobilých a zaškolených podľa platných predpisov bezpečnosti a ochrany zdravia pri práci.
12. Pracovníci zhotoviteľa ako aj pracovníci subdodávateľov, prostredníctvom ktorých zhotoviteľ vykonáva dielo sú povinní najmä:

- dodržiavať právne predpisy a tiež ostatné predpisy a pokyny na zaistenie bezpečnosti práce a ochrany zdravia pri práci

- dodržiavať zásady slušného správania sa na stavenisku

- dodržiavať určené pracovné postupy, s ktorými ich zhotoviteľ bude pravidelne oboznamovať

- nepoužívať alkoholické nápoje a neužívať iné omamné látky v pracovnom čase a nevstupovať pod ich vplyvom na stavenisko

- dodržiavať zákaz fajčenia na stavbe (fajčiť je povolené len na mieste určenom objednávateľom)

- oznamovať svojmu nadriadenému nedostatky a závady, ktoré by mohli ohroziť BOZP pri práci a aktívne sa podieľať na ich odstraňovaní

- konať tak, aby svojou činnosťou neohrozovali ostatných účastníkov na pracovisku

**Čl. IX. Zmluvné pokuty**

1. Za omeškanie s odovzdaním diela má objednávateľ právo požadovať od zhotoviteľa zaplatenie zmluvnej pokuty ***20,0 €*** za každý deň omeškania.
2. Za nedodržanie záväzného míľnika zmluvného harmonogramu má objednávateľ právo požadovať od zhotoviteľa zaplatenie zmluvnej pokuty ***20,0 €*** za každý deň omeškania.
3. Za omeškanie s odstránením vád a nedorobkov vyplývajúcich zo zápisu o odovzdaní a prevzatí diela má objednávateľ právo požadovať od zhotoviteľa zaplatenie zmluvnej pokuty vo výške ***20,0 €*** za každý deň omeškania.
4. Za omeškanie s odstránením vád, ktoré boli reklamované v záručnej dobe má objednávateľ právo požadovať od zhotoviteľa zaplatenie zmluvnej pokuty vo výške ***20,- €*** za každý deň omeškania.
5. Za omeškanie s úhradou faktúr zaplatí objednávateľ zhotoviteľovi úrok z omeškania vo výške 0,025 % z nezaplatenej čiastky za každý deň omeškania.
6. Za nedodržanie BOZP má objednávateľ právo požadovať od zhotoviteľa zaplatenie zmluvnej pokuty ***50,0 €*** za každý prípad porušenia BOZP.
7. Za nedodržiavanie poriadku na stavenisku (napr.: čistenie komunikácií, prašnosť, nadmerný hluk, neodborné nakladanie s odpadmi a iné uvedené v Čl. V bod 3.3 a 3.4) má objednávateľ právo požadovať od zhotoviteľa zaplatenie zmluvnej pokuty ***50,0*** € za každý deň, v ktorom bolo porušenie zistené.
8. Za omeškanie s uzavretím dodatku, týkajúceho sa naviac prác podľa čl. V bod 7 tejto zmluvy má objednávateľ právo požadovať od zhotoviteľa zaplatenie zmluvnej pokuty ***20,0*** € za každý deň omeškania.
9. Súbeh viacerých porušení zabezpečenia povinností zhotoviteľa vyplývajúci z jediného dôvodu na zaplatenie zmluvnej pokuty sa nevylučuje.
10. Nárok na zaplatenie zmluvných pokút dohodnutých medzi zmluvnými stranami v tejto zmluve vzniká dotknutej zmluvnej strane dňom porušenia povinnosti vyplývajúcej z  čl. IX. Zmluvná pokuta je splatná do troch pracovných dní odo dňa doručenia výzvy strane , ktorá porušuje povinnosť. Vo výzve bude uvedená porušená povinnosť, celková výška zmluvnej pokuty ku dňu výzvy a lehota na zaplatenie zmluvnej pokuty.
11. Zaplatením zmluvnej pokuty nie je dotknutý nárok objednávateľa na náhradu škody. Objednávateľ má nárok na náhradu škody presahujúcu výšku zmluvnej pokuty.
12. Zmluvná pokuta sa považuje za zaplatenú jej pripísaním na účet dotknutej zmluvnej strany v peňažnom ústave uvedenom v čl.I. tejto zmluvy.
13. Zaplatením zmluvnej pokuty sa zhotoviteľ nezbavuje svojej povinnosti riadne splniť svoj záväzok zo zmluvy.

**Čl. X. Okolnosti vylučujúce zodpovednosť**

1. Pre účely tejto zmluvy sa na okolnosti vylučujúce zodpovednosť vzťahuje právna úprava podľa § 374 Obchodného zákonníka.

# Čl. XI. Ostatné ustanovenia

1. Možnosť a spôsob odstúpenia od tejto zmluvy, alebo od časti záväzkov tejto zmluvy sa riadi ustanoveniami Obchodného zákonníka.

Právo odstúpenia pri podstatnom porušení tejto zmluvy môže zmluvná strana uplatniť do 30 dní od času, kedy sa o porušení dozvedela.

Zmluvné strany za podstatné porušenie tejto zmluvy považujú, ak strana porušujúca zmluvu vedela v čase uzavretia zmluvy alebo v tomto čase bolo rozumné predvídať s prihliadnutím na účel zmluvy, ktorý vyplynul z jej obsahu alebo z okolností, za ktorých bola zmluva uzavretá,

že druhá strana nebude mať záujem na plnení povinností pri takom porušení zmluvy, a to najmä:

1. ak zhotoviteľ bude preukázateľne vykonávať rekonštrukčné práce vadne, t.j. v rozpore s podmienkami dohodnutými v zmluve alebo technologickými postupmi určenými platnými normami a špecifikáciami a množstvami stavebných prác uvedenými v rozpočte, ktorý je prílohou tejto zmluvy a ak napriek upozorneniu objednávateľa vadné plnenie v primeranej lehote neodstránil,
2. ak zhotoviteľ bude postupovať pri výkone práce tak, že to bude nasvedčovať tomu, že zmluvný termín dokončenia diela nebude dodržaný,
3. ak zhotoviteľ bude v omeškaní s ukončením a odovzdaním diela viac ako 30 dní,
4. ak objednávateľ bude meškať s úhradou faktúr dlhšie ako 30 dní.
5. Objednávateľ a zhotoviteľ sa zaväzujú, že zachovajú obchodné tajomstvo o obchodných a technických informáciách, ktoré poskytla jedna zmluvná strana druhej a tieto informácie nepoužije pre iné účely než pre plnenie tejto zmluvy. Toto ustanovenie sa nevzťahuje na obchodné a technické informácie, ktoré sú bežne dostupné tretím osobám, ktoré zmluvný partner nechráni zodpovedajúcim spôsobom.

**Čl. XII. Záverečné ustanovenia**

1. Zmluvné strany dohodli, ako podmienku platnosti tejto zmluvy ako aj jej prípadných dodatkov, písomnú formu a dohodu o celom obsahu.
2. Zmeny alebo doplnky tejto zmluvy je možné robiť len písomnými dohodami zúčastnených strán vo forme dodatkov k tejto zmluve.
3. Vzťahy medzi zmluvnými stranami sa riadia zákonmi Slovenskej republiky. Zmluvné strany sa zaväzujú riešiť spory vyplývajúce z tejto zmluvy prednostne formou dohody prostredníctvom zástupcov svojich štatutárnych orgánov. V prípade, že sa spor nevyrieši dohodou, hociktorá zo zmluvných strán je oprávnená predložiť spor na riešenie príslušnému súdu.
4. Táto zmluva je vyhotovená v 5 exemplároch, 4x pre objednávateľa a 1x pre zhotoviteľa.
5. Táto zmluva nadobúda platnosť dňom jej podpisu oboma zmluvnými stranami a účinnosť nasledujúci deň po dni zverejnenia na webovom sídle objednávateľa.

Na dôkaz čoho bola táto zmluva podpísaná nasledovne :

Žilina, dňa .......................

............................................ ............................................

Za objednávateľa: Za zhotoviteľa:

Mgr. Peter Fiabáne

primátor